pythainlp/thaigov-v2-corpus-22032023 huggingface dataset:
วันพฤหัสบดีที่ 10 พฤศจิกายน 2565
โฆษกรัฐบาลเผย นายกฯ ออกเดินทางไปร่วมการประชุมสุดยอดอาเซียน ณ ราชอาณาจักรกัมพูชา
พร้อมหยิบยกประเด็นสำคัญเสริมสร้างประชาคมอาเซียน สร้างโอกาสสำหรับอนาคตที่ยั่งยืน รักษาสันติภาพและความมั่นคงในภูมิภาค “สร้างปัจจุบันให้เข้มแข็ง – ร่วมแรงสู่อนาคต – เคารพวิถีอาเซียน
วันนี้ (10 พฤศจิกายน 2565) เวลา 07.30 น. พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และภริยา ออกเดินทางจากท่าอากาศยาน 2 กองบิน 6 เพื่อเข้าร่วมการประชุมสุดยอดอาเซียน ครั้งที่ 40 และ 41 และการประชุมสุดยอดที่เกี่ยวข้อง ณ กรุงพนมเปญ ราชอาณาจักรกัมพูชา ระหว่างวันที่ 10-13 พฤศจิกายน 2565
การประชุมครั้งนี้ถือเป็นบทสรุปของการดำรงตำแหน่งประธานอาเซียนของกัมพูชาในปี 2565 ภายใต้แนวคิดหลัก “อาเซียน เอ.ซี.ที : รับมือความท้าทายร่วมกัน” (ASEAN A.C.T.: Addressing Challenges Together) ทั้งนี้ กัมพูชาจะทำหน้าที่ประธานอาเซียนต่อไปจนถึงวันที่ 31 ธันวาคม 2565
โดยประเด็นสำคัญที่จะมีการหยิบยกและไทยมุ่งผลักดัน อาทิ การเสริมสร้างประชาคมอาเซียนเพื่อรับมือกับความท้าทายร่วมกัน เช่น ด้านสาธารณสุข และด้านเศรษฐกิจ เป็นต้น การสร้างโอกาสสำหรับอนาคตที่ยั่งยืน และการรักษาสันติภาพและความมั่นคงในภูมิภาค โดยมี key message ในการประชุมสุดยอดฯ ครั้งนี้ คือ “สร้างปัจจุบันให้เข้มแข็ง – ร่วมแรงสู่อนาคต – เคารพวิถีอาเซียน”
สำหรับกำหนดการประชุมที่สำคัญของนายกรัฐมนตรี มีดังนี้
วันพฤหัสบดีที่ 10 พฤศจิกายน 2565
ในช่วงเช้า - นายกรัฐมนตรีและภริยา พร้อมด้วยคณะ เดินทางออกจากประเทศไทยไปยังท่าอากาศยานนานาชาติพนมเปญ ราชอาณาจักรกัมพูชา
ในช่วงบ่าย - การหารือระหว่างผู้นำประเทศอาเซียนกับผู้แทนสมัชชารัฐสภาอาเซียน
15.15 น.  - การหารือระหว่างผู้นำประเทศสมาชิกอาเซียนกับผู้แทนเยาวชนอาเซียน
16.30 น.  - การหารือระหว่างผู้นำอาเซียนกับผู้แทนสภาที่ปรึกษาธุรกิจอาเซียน
17.30 น.  - การประชุมระดับผู้นำ ครั้งที่ 14 แผนงานการพัฒนาเขตเศรษฐกิจสามฝ่าย
อินโดนีเซีย-มาเลเซีย-ไทย
วันศุกร์ที่ 11 พฤศจิกายน 2565
08.30   - พิธีเปิดการประชุมสุดยอดอาเซียน ครั้งที่ 40 และ 41
08.50 น. - การประชุมสุดยอดอาเซียน ครั้งที่ 40
10.30 น. - การประชุมสุดยอดอาเซียน ครั้งที่ 41
14.00 น. - การประชุมสุดยอดอาเซียน-จีน ครั้งที่ 25
15.20 น. - การประชุมสุดยอดอาเซียน สาธารณรัฐเกาหลี ครั้งที่ 23
17.30 น. - การประชุมสุดยอดอาเซียน สหประชาชาติ ครั้งที่ 12
วันเสาร์ที่ 12 พฤศจิกายน 2565
08.00 น. - การประชุมสุดยอดอาเซียนบวกสาม ครั้งที่ 25
09.50 น. - การประชุมสุดยอดอาเซียน-อินเดีย ครั้งที่ 19 เพื่อฉลองวาระครบรอบ 30 ปี ความสัมพันธ์อาเซียน-อินเดีย
11.10 น. - การประชุมสุดยอดอาเซียน ออสเตรเลีย ครั้งที่ 2
14.00 น. - การประชุมสุดยอดอาเซียน-ญี่ปุ่น ครั้งที่ 25
15.20 น. - การประชุมสุดยอดอาเซียน-สหรัฐฯ ครั้งที่ 10
16.40 น. - การประชุมสุดยอดอาเซียน-แคนาดา สมัยพิเศษ เพื่อฉลองวาระครบรอบ 45 ปี ความสัมพันธ์อาเซียน-แคนาดา
19.30 น. - งานเลี้ยง Gala Dinner
วันอาทิตย์ที่ 13 พฤศจิกายน 2565
08.00 น. - การประชุม ASEAN Global Dialogue ครั้งที่ 2
10.15 น. - การประชุมสุดยอดเอเชียตะวันออก ครั้งที่ 17
12.30 น. - พิธีปิด และพิธีส่งมอบตำแหน่งประธานอาเซียน
ในช่วงเย็น - นายกรัฐมนตรีจะเดินทางกลับประเทศไทย
วันพฤหัสบดีที่ 10 พฤศจิกายน 2565
“กรุงไทย”ตอกย้ำผู้นำการลงทุนดิจิทัล เปิดเทรดทองออนไลน์กับ “วายแอลจี” ผ่าน Gold Wallet บนเป๋าตัง ดีเดย์ 10 พ.ย.นี้
“ธนาคารกรุงไทย” เดินหน้าตอบโจทย์ผู้ลงทุน เปิดเทรดทองออนไลน์ครบวงจรกับ “วายแอลจี บูลเลี่ยน อินเตอร์เนชั่นแนล” ร้านทองชั้นนำของไทย ผ่าน Gold Wallet บนแอปฯเป๋าตัง นับเป็นพันธมิตรรายที่ 2 เพื่อเพิ่มทางเลือกให้ผู้ลงทุน ตั้งแต่วันที่ 10 พ.ย.65 เป็นต้นไป
นายรวินทร์ บุญญานุสาสน์ รองกรรมการผู้จัดการใหญ่ สายงานธุรกิจตลาดเงินตลาดทุน ธนาคารกรุงไทย เปิดเผยว่า จากความมุ่งมั่นพัฒนาเทคโนโลยีและนวัตกรรมการลงทุน เพื่อตอบโจทย์ผู้ลงทุนทุกกลุ่มผ่านช่องทางดิจิทัลอย่างครบวงจร ครอบคลุมทั้งพันธบัตรรัฐบาล หุ้นกู้ดิจิทัล และการลงทุนทองคำออนไลน์ ล่าสุด ธนาคารจับมือกับ บริษัท วายแอลจี บูลเลี่ยน อินเตอร์เนชั่นแนล จำกัด ร้านค้าทองชั้นนำของไทย เปิดซื้อขายทองออนไลน์ครบวงจร ผ่านบริการ Gold Wallet บนแอปพลิเคชันเป๋าตัง ซึ่งนับเป็นพันธมิตรรายที่ 2 เพื่อเพิ่มทางเลือกการลงทุนให้กับผู้ลงทุน ในการซื้อ-ขาย-ถอนทองออนไลน์ 99.99% ได้แบบเรียลไทม์ สะดวก รวดเร็ว ปลอดภัย และทันต่อสถานการณ์ที่เกิดขึ้น โดยเริ่มตั้งแต่วันที่ 10 พฤศจิกายน 2565 เป็นต้นไป
ธนาคารมีเป้าหมายพัฒนา Gold Wallet บนแอปฯเป๋าตัง ให้เป็นตลาดซื้อ-ขาย-ถอนทองคำออนไลน์แบบครบวงจรแห่งแรกของประเทศไทย โดยให้ความสำคัญกับผลประโยชน์สูงสุดของผู้ลงทุน จากการเปิดให้บริการครั้งแรกเมื่อเดือนเมษายน 2565 ที่ผ่านมา นักลงทุนให้การตอบรับเป็นอย่างดี ด้วยบริการที่ครอบคลุม ทั้งการส่งคำสั่งซื้อ-ขาย-ถอนทองออนไลน์ พร้อมบริการรายงานความเคลื่อนไหวของราคาทอง และอัตราแลกเปลี่ยน ผ่านช่องทาง Krungthai Connext ซึ่งปัจจุบันมีปริมาณการเปิดบัญชี Gold Wallet รวมจำนวน 140,000 บัญชี
“ทิศทางการลงทุนทองคำ มีแนวโน้มเติบโตอย่างต่อเนื่อง ทั้งการเปิดบัญชีและปริมาณการซื้อ-ขายที่เพิ่มขึ้นมาก ธนาคารจึงขยายความร่วมมือกับพันธมิตร เพื่อเพิ่มจำนวนร้านค้าทองใน Gold Wallet และมีแผนขยายความร่วมมือเพิ่มขึ้นอีกเร็วๆนี้ เพื่อเพิ่มทางเลือกให้ผู้ลงทุน และสร้างผลตอบแทนการลงทุนกับร้านทองชั้นนำในประเทศ ที่มีความน่าเชื่อถือ มีมาตรฐานทั้งด้านราคา และคุณภาพเพิ่มขึ้น”
ทั้งนี้ การลงทุนทองคำออนไลน์ผ่าน Gold Wallet มีความสะดวก ง่าย และปลอดภัย ด้วยจุดเด่น ซื้อ-ขายทองขั้นต่ำ 0.1 ออนซ์ หรือเท่ากับ 6,000 บาท (ขึ้นกับอัตราแลกเปลี่ยน ณ เวลาซื้อ-ขาย) สามารถส่งคำสั่ง ซื้อ-ขาย ผ่านแอปฯเป๋าตัง โดยไม่มีค่าธรรมเนียม สามารถเปิดบัญชีผ่านช่องทางออนไลน์ได้ทุกที่ทุกเวลา โดยไม่กำหนดวงเงินขั้นต่ำ ซื้อ-ขายทองผ่านแอปฯด้วยสกุลดอลลาร์สหรัฐ USD โดยอ้างอิงราคาตลาดโลก สอบถามข้อมูลเพิ่มเติมได้ที่ธนาคารกรุงไทยทุกสาขา และ Krungthai Contact Center โทร 02-111-1111
วันพฤหัสบดีที่ 10 พฤศจิกายน 2565
นายกรัฐมนตรีหารือผู้แทนเยาวชนอาเซียน เสนอแนวทางความร่วมมือเพื่อการพัฒนาและสร้างโอกาสแก่เยาวชน พร้อมสร้างความตระหนักรู้เรื่องสิ่งแวดล้อม
นายกรัฐมนตรีหารือผู้แทนเยาวชนอาเซียน เสนอแนวทางความร่วมมือเพื่อการพัฒนาและสร้างโอกาสแก่เยาวชน พร้อมสร้างความตระหนักรู้เรื่องสิ่งแวดล้อม
วันนี้ (10 พฤศจิกายน 2565) เวลา 15.15 น. ณ โรงแรมสกคา กรุงพนมเปญ ประเทศกัมพูชา พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เข้าร่วมการหารือระหว่างผู้นำอาเซียนกับผู้แทนเยาวชนอาเซียน 20 คน เพื่อส่งเสริมการมีปฏิสัมพันธ์และแลกเปลี่ยนข้อคิดเห็นและข้อเสนอแนะระหว่างผู้นำอาเซียนกับผู้แทนเยาวชนอาเซียน ให้เยาวชนในฐานะผู้มีส่วนได้ส่วนเสียมีส่วนร่วมในกระบวนการสร้างประชาคมอาเซียน ที่มีประชาชนเป็นศูนย์กลาง โดยภายหลังเสร็จสิ้นการหารือ นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี สรุปสาระสำคัญดังนี้
นายกรัฐมนตรีรู้สึกยินดีที่ได้มาพบปะกับคนรุ่นใหม่ของอาเซียนอีกครั้งหนึ่ง ซึ่งในปีนี้ เป็นปีเยาวชนอาเซียน ความคิดเห็นและข้อเสนอแนะจากเยาวชนทั้งหลายล้วนมีความสำคัญต่อการกำหนดนโยบายเพื่อพัฒนาประเทศและประชาคมอาเซียน พร้อมหวังว่าเยาวชนอาเซียนจะเป็นพลังสำคัญ และมีส่วนร่วมในการพัฒนาเศรษฐกิจและสังคมอย่างยั่งยืน และช่วยขับเคลื่อนประชาคมอาเซียนให้มีความเข้มแข็ง มีขีดความสามารถในการรับมือกับสถานการณ์ต่าง ๆ ดังเช่นที่ได้เห็นบทบาทที่สำคัญของเยาวชนในการปรับตัวเพื่อรับมือกับผลกระทบของการแพร่ระบาดของโควิด-19 ในช่วงที่ผ่านมา โดยนายกรัฐมนตรีได้เสนอทิศทางการพัฒนาและส่งเสริมบทบาทของเยาวชน ดังนี้
ประการแรก ไทยสนับสนุนให้เยาวชนสามารถก้าวผ่านสถานการณ์วิกฤตที่เกิดขึ้น โดยส่งเสริมการพัฒนาศักยภาพให้เยาวชนเป็นผู้ประกอบการรุ่นใหม่ในอาเซียน เน้นนวัตกรรมและแนวคิดข้อริเริ่มใหม่ และสร้างความร่วมมือของสถาบันการศึกษาและผู้ประกอบการในแต่ละประเทศสมาชิก ซึ่งทั้งหมดนี้ จะนำไปสู่การพัฒนาและสร้างโอกาสให้แก่เยาวชนอาเซียนให้สามารถยืนหยัดได้ด้วยตนเอง และเรียนรู้ที่จะปรับตัวและสร้างภูมิคุ้มกันที่ดีในอนาคต
ประการที่สอง นายกรัฐมนตรีสนับสนุนการส่งเสริมศักยภาพของเยาวชนในด้านการใช้เทคโนโลยีและนวัตกรรมเป็นเครื่องมือในการพัฒนาตนเองให้มีขีดความสามารถที่สูงขึ้นและพร้อมรับการเปลี่ยนแปลง รวมไปถึงการช่วยลดช่องว่างระหว่างเยาวชนของประเทศสมาชิกอาเซียนให้เกิดการแลกเปลี่ยนเรียนรู้ และการบอกเล่าประสบการณ์และวัฒนธรรม สร้างแรงบันดาลใจ และความเชื่อมั่นร่วมกัน
ประการที่สาม นายกรัฐมนตรีให้ความสำคัญในเรื่องความตระหนักรู้เกี่ยวกับการเปลี่ยนแปลงสภาพภูมิอากาศและสิ่งแวดล้อม โดยเยาวชนอาเซียนจำเป็นต้องได้รับการสนับสนุนเพื่อพัฒนาความสามารถในการริเริ่ม ป้องกัน รักษา และฟื้นฟูสิ่งแวดล้อม ควบคู่ไปกับการพัฒนาไปสู่ความยั่งยืนทางธรรมชาติ
ในช่วงท้าย นายกรัฐมนตรีกล่าวถึงการสนับสนุนการพัฒนาให้เยาวชนอาเซียนทุกคนเป็นพลังขับเคลื่อนที่ยิ่งใหญ่ของภูมิภาคนี้ ซึ่งนอกจากทักษะสำคัญต่าง ๆ ที่ต้องมีแล้ว เชื่อมั่นว่า เยาวชนรุ่นใหม่ของอาเซียนต้องเป็นพลเมืองที่มีความรับผิดชอบในทุกมิติ มีความรักและหวงแหนในอัตลักษณ์ขนบธรรมเนียมที่ดีงามของอาเซียน และมีจิตสาธารณะที่พร้อมช่วยเหลือซึ่งกันและกัน เพื่อร่วมสร้างประชาคมอาเซียนให้เป็นประชาคม เพื่อประชาชนอย่างแท้จริง
วันพฤหัสบดีที่ 10 พฤศจิกายน 2565
DAD สานต่อโครงการ “แยกขวด สู้ภัยโควิด”
DAD Asset Development ร่วม ส่งมอบขวดพลาสติกที่ใช้แล้ว (ขวด PET) ในโครงการ “แยกขวด สู้ภัยโควิด” ให้แก่ พระราชวัชรบัณฑิต (ประนอม ธมฺมาลงฺกาโร) เจ้าอาวาสวัดจากแดง อ.พระประแดง จ.สมุทรปราการ เพื่อนำขวดมาแปรรูปทำชุด PPE สำหรับพระสงฆ์ใช้ในการปฏิบัติศาสนกิจ
นายธีธัช สุขสะอาด รองกรรมการผู้จัดการ บริษัท ธนารักษ์พัฒนาสินทรัพย์ จำกัด หรือ DAD Asset Development ร่วมกับนายจรง เจียมอนุกูลกิจ ผู้จัดการโครงการ บริษัท สโตนเฮ้นจ์ อินเตอร์ จำกัด (มหาชน) หรือ STI ผู้แทนกลุ่มที่ปรึกษาควบคุมงานก่อสร้างโครงการพัฒนาพื้นที่ส่วนขยายศูนย์ราชการเฉลิมพระเกียรติ ๘๐ พรรษา ๕ ธันวาคม ๒๕๕๐ โซน C ส่งมอบขวดพลาสติกที่ใช้แล้ว (ขวด PET) ในโครงการ “แยกขวด สู้ภัยโควิด” ให้แก่ พระราชวัชรบัณฑิต (ประนอม ธมฺมาลงฺกาโร) เจ้าอาวาสวัดจากแดง อ.พระประแดง จ.สมุทรปราการ เพื่อนำขวดมาแปรรูปทำชุด PPE สำหรับพระสงฆ์ใช้ในการปฏิบัติศาสนกิจ ในช่วงสถานการณ์โควิด-19 ระบาด และนำมาขวดพลาสติกที่ใช้แล้วมารีไซเคิลเป็นผ้าผืน เพื่อให้จิตอาสาของชุมชนนำมาตัดเย็บเป็นชุดผ้าไตรจีวรถวายให้แก่พระสงฆ์ได้สวมใส่
สำหรับโครงการ “แยกขวด สู้ภัยโควิด” DAD ได้ส่งมอบขวด PET ในเฟสแรก จำนวน 275 กิโลกรัม เมื่อวันที่ 6 กันยายน 2565 ที่ผ่านมา และในครั้งนี้เฟสที่สอง DAD ได้ตั้งจุดรับบริจาคบริเวณโดยรอบโครงการศูนย์ราชการเฉลิมพระเกียรติฯ แจ้งวัฒนะ ทั้งหมด 3 จุด ได้แก่ 1. อาคารราชบุรีดิเรกฤทธิ์ (อาคาร A) บริเวณประตู 6 ชั้น 1 2. อาคารรัฐประศาสนภักดี (อาคาร B) บริเวณทางเชื่อมอาคารจอดรถ ชั้นที่ 2 และ 3. กองอำนวยการร่วมโครงการศูนย์ราชการเฉลิมพระเกียรติฯ โซน C (ตั้งอยู่บริเวณตรงข้ามอาคาร B) ได้ขวด PET ทั้งหมดรวม จำนวน 99 กิโลกรัม
ทั้งนี้ โครงการดังกล่าว ยังสอดคล้องตามแผนพัฒนารัฐวิสาหกิจ พ.ศ. 2566-2570 ที่ให้ความสำคัญกับภาวะโลกร้อน การลดปริมาณของก๊าซคาร์บอนไดออกไซต์ (CO2) และการใช้ทรัพยากรที่มีอยู่อย่างคุ้มค่าและยั่งยืน (Reduce Reuse and Recycle) เพื่อเป็นการช่วยลดปัญหาการแยกขยะ การหมุนเวียนพลาสติกที่ใช้แล้ว และการส่งเสริมการรีไซเคิลขยะให้เกิดมูลค่าทำให้เกิดประโยชน์ต่อสิ่งแวดล้อมและถือเป็นงานด้านกิจกรรมเพื่อสังคม อีกด้วย
วันพฤหัสบดีที่ 10 พฤศจิกายน 2565
รัฐบาลพร้อมแก้ปัญหาอ้อยไฟไหม้ลดฝุ่น PM 2.5 ตั้งเป้าไม่ให้เกิน 5% ของอ้อยทั้งหมด
รัฐบาลพร้อมแก้ปัญหาอ้อยไฟไหม้ลดฝุ่น PM 2.5 ตั้งเป้าไม่ให้เกิน 5% ของอ้อยทั้งหมด
วันที่ 10พฤศจิกายน 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยถึงการแก้ปัญหาฝุ่น PM 2.5 ในภาคการเกษตร ทีมีสาเหตุหลักมาจากการตัดอ้อยไฟไหม้ ซึ่งรัฐบาลตั้งเป้าไม่ให้มีการตัดอ้อยไฟไหม้เกิน 5% ของจำนวนอ้อยทั้งหมด ที่ผ่านมารัฐบาลได้ออกมาตราการส่งเสริมการตัดอ้อยสด ผ่านการจ่ายเงินช่วยเหลือชาวไร่อ้อยเพื่อลดต้นทุนการตัดอ้อยสดโดยไม่ต้องเผาอ้อย สำหรับฤดูการผลิต 2565/2566 มีการอนุมัติงบประมาณช่วยเหลือเป็นจำนวน 8,159 ล้านบาท
นอกจากนี้ กระทรวงอุตสาหกรรมยังได้ดำเนินโครงการให้กู้ยืมและชดเชยดอกเบี้ย ปี 2565-2567 เป็นวงเงิน ปีละ 2,000 ล้านบาท ระยะเวลา 3 ปี รวมเป็นเงิน 6,000 ล้านบาท ให้กับชาวไร่อ้อย เพื่อชดเชยสำหรับการจัดการแหล่งน้ำ ซื้อเครื่องจักรกลการเกษตรในไร่อ้อยเพื่อเพิ่มประสิทธิภาพการผลิตอ้อย และแก้ไขปัญหาฝุ่น PM 2.5 สำหรับแนวโน้มราคาของอ้อยขั้นต้นในฤดูการผลิตปี 2565/2566 คาดการณ์ว่า จะอยู่ที่ไม่ต่ำกว่าตันละ 1,000 บาท ทั้งนี้ ขึ้นอยู่กับปัจจัยราคาน้ำตาลตลาดโลก หากราคา (รวมพรีเมี่ยม) อยู่ที่ประมาณ 20.00 เซนต์/ปอนด์ อัตราแลกเปลี่ยนอยู่ที่ 34 บาท/เหรียญสหรัฐ ราคาอ้อยขั้นต้นจะสูงกว่าตันละ 1,000 บาท”
“อ้อยเป็นสินค้าเกษตรที่สำคัญของประเทศ ทั้งในเรื่องของการบริโภคและการแปรรูปเป็นพลังงานชีวมวล ซึ่งรัฐบาลได้กำหนดแนวทางการยกระดับประสิทธิภาพแบบครบวงจรตั้งแต่ภาคการเกษตร จนถึงภาคอุตสาหกรรม ที่สำคัญต้องไม่ให้การเก็บเกี่ยวผลผลิตอ้อยเป็นเหตุของปัญหามลพิษฝุ่น PM 2.5 นโยบายการสร้างแรงจูงใจและช่วยเหลือเกษตรกรไม่ให้ตัดอ้อยไฟไหม้ ถือเป็นหัวใจสำคัญและได้รับการยอมรับจากเกษตรกร” นางสาวรัชดา กล่าว
วันพฤหัสบดีที่ 10 พฤศจิกายน 2565
PM leaves for Cambodia to attend 40th and 41st ASEAN summits and related summits
PM leaves for Cambodia to attend 40th and 41st ASEAN summits and related summits
November 10, 2022, at 0730hrs, at the Royal Thai Air Forces Airport Wing 6, Don Maung, Bangkok, Prime Minister and Defense Minister Gen. Prayut Chan-o-cha and spouse, together with Minister of Finance Arkhom Termpittayapaisith, Deputy Minister of Commerce Sinit Lertkrai, and Secretary General of Office of the National Economic and Social Development Council (NESDC) Danucha Pichayanan, left for Phnom Penh, Kingdom of Cambodia to attend the 40th and 41st ASEAN summits and related summits during November 10-13, 2022.
The 40th and 41st ASEAN summits and related summits will be hosted by Cambodia, chair of ASEAN in 2022, under the theme: “ASEAN A.C.T.: Addressing Challenges Together”. Priorities to be put forward by Thailand at the 40th and 41st ASEAN summits are strengthening the ASEAN Community in preparation for common challenges, i.e., economic and public health challenges; opportunity building for sustainable future, and regional security and peacekeeping, among others. Thailand’s key message for the 40th and 41st ASEAN summits and related summits will be “Strengthening Present – Joining Forces Toward Future – Respecting ASEAN Way”.
The Prime Minister’s schedule is as follows:
November 10, 2022 (Thu)
Morning: ​Prime Minister and spouse, and delegation leave for Phnom Penh, Kingdom of Cambodia
Afternoon:​Dialogue between ASEAN leaders and the ASEAN Inter-Parliamentary Assembly (AIPA)
15:15:​Dialogue between ASEAN leaders and ASEAN Youth
16:30:​Dialogue between ASEAN leaders and ASEAN Business Advisory Council (ASEAN-BAC)
17:30:​14th Indonesia-Malaysia-Thailand Growth Triangle (IMT-GT) Leaders' Meeting
November 11, 2022 (Fri)
08:30:   ​Opening session of the 40th and 41st ASEAN Summits
08:50: ​​Plenary session of the 40th ASEAN Summit
10:30:​​Plenary session of the 41st ASEAN Summit
14:00:​​25th ASEAN- China Summit
15:20:​​23rd ASEAN- Republic of Korea Summit
17:30:​​12th ASEAN-United Nations (UN) Summit
November 12, 2022 (Sat)
08:00:​​25th ASEAN Plus Three Summit
09:50: ​19th ASEAN-India Summit to Commemorate 30th anniversary of ASEAN-India relations
11:10:​​2nd ASEAN- Australia Summit
14:00:​​25th ASEAN- Japan Summit
15:20:​​10th ASEAN-U.S. Summit
16:40: ​ASEAN- Canada Commemorative Summit to mark 45th anniversary of the dialogue relations
19:30: ​Gala Dinner
November 13, 2022 (Sun)
08:00: ​​2nd ASEAN Global Dialogue
10:15: ​​17th East Asia Summit
12:30: ​​Closing and Handing Over Ceremony of ASEAN Chairmanship
Evening:​Prime Minister and spouse, and delegation leave from Phnom Penh, Kingdom of Cambodia for Thailand
วันพฤหัสบดีที่ 10 พฤศจิกายน 2565
ปลัด สธ. เผยแนวโน้มผู้ป่วยโควิด 19 เริ่มเพิ่มขึ้นช่วงฤดูหนาว ย้ำฉีดวัคซีนเพิ่มภูมิคุ้มกัน
ปลัดกระทรวงสาธารณสุข เผยแนวโน้มผู้ป่วยโควิด 19 เพิ่มขึ้น 4-5% เป็นไปตามคาดการณ์ว่าจะเพิ่มขึ้นในช่วงฤดูหนาว เนื่องจากมีการเปิดเทอมและมีกิจกรรมจำนวนมากจนถึงปีใหม่ ขณะที่ประชาชนฉีดวัคซีนลดลง
ปลัดกระทรวงสาธารณสุข เผยแนวโน้มผู้ป่วยโควิด 19 เพิ่มขึ้น 4-5% เป็นไปตามคาดการณ์ว่าจะเพิ่มขึ้นในช่วงฤดูหนาว เนื่องจากมีการเปิดเทอมและมีกิจกรรมจำนวนมากจนถึงปีใหม่ ขณะที่ประชาชนฉีดวัคซีนลดลง ย้ำประชาชนฉีดเข็มกระตุ้น กลุ่มเด็กเล็ก 6 เดือน - 4 ปี เร่งรับวัคซีน
วันนี้ (10 พฤศจิกายน 2565) นพ.โอภาส การย์กวินพงศ์ ปลัดกระทรวงสาธารณสุข กล่าวว่า สถานการณ์การระบาดของโรคโควิด19 ในประเทศไทยเป็นไปตามที่กระทรวงสาธารณสุขคาดการณว่าช่วงปลายปี ซึ่งเป็นช่วงฤดูหนาวจะมีการติดเชื้อและป่วยด้วยโรคโควิด 19 เพิ่มขึ้น เนื่องจากมีการเปิดเทอม รวมถึงมีกิจกรรมต่างๆ เช่น ฮาโลวีนลอยกระทง ต่อเนื่องไปจนถึงช่วงปีใหม่ โดยสัปดาห์ที่ผ่านมา วันที่30 ตุลาคม - 5 พฤศจิกายน 2565 มีผู้ป่วยโควิด 19รวม 2,759 ราย เฉลี่ย 394 รายต่อวัน เพิ่มขึ้นกว่า 2-3 สัปดาห์ก่อนประมาณ 4-5% ส่วนผู้ป่วยปอดอักเสบมี 333 ราย ใส่ท่อช่วยหายใจ 169 ราย และผู้เสียชีวิต 40 ราย เฉลี่ย 5 รายต่อวัน ยังไม่เพิ่มขึ้นจากเดิมมาก
“การติดเชื้อและการป่วยที่เพิ่มขึ้น ส่วนหนึ่งมาจากที่คนไทยเริ่มฉีดวัคซีนป้องกันโควิด19 ลดลง ทำให้ภูมิต้านทานเริ่มน้อยลงด้วย เมื่อประกอบกับการมีกิจกรรมต่างๆ ช่วงปลายปีมากขึ้น จึงทำให้การติดเชื้อเพิ่มขึ้นได้ จึงต้องเร่งรัดให้มีการฉีดวัคซีนเข็มกระตุ้น รวมทั้งการฉีดวัคซีนในเด็กเล็กอายุ6 เดือน - 4 ปี ให้มากขึ้น” นพ.โอภาสกล่าว
นพ.โอภาสกล่าวต่อว่า กระทรวงสาธารณสุขยืนยันว่าวัคซีนโควิด19 มีประสิทธิภาพและความปลอดภัยโดยประเทศไทยมีการฉีดมาแล้วกว่า143 ล้านโดส พบว่าช่วยป้องกันการเสียชีวิตของประชาชนได้อย่างน้อย 5 แสนคนและป้องกันการเจ็บป่วยรุนแรงมากกว่า 1 ล้านคน ดังนั้น เพื่อเพิ่มภูมิคุ้มกันในช่วงฤดูหนาวที่จะมีการติดเชื้อเพิ่มขึ้น จึงขอให้ประชาชนที่ยังไม่ได้รับวัคซีน หรือไม่ได้รับวัคซีนเข็มกระตุ้นมารับวัคซีน โดยเฉพาะเด็กอายุ 6 เดือน - 4 ปีที่ยังไม่เคยรับวัคซีนมาก่อน จะมีโอกาสป่วยอาการรุนแรงและเสียชีวิตสูงกว่าเด็กโต ขอให้พ่อแม่ผู้ปกครองพามารับวัคซีนที่โรงพยาบาลใกล้บ้านโดยไม่มีค่าใช้จ่าย
******************************* 10 พฤศจิกายน 2565
วันพฤหัสบดีที่ 10 พฤศจิกายน 2565
ข่าวสารการประชุมสุดยอดอาเซียน ครั้งที่ 40 และ 41 และการประชุมสุดยอดที่เกี่ยวข้อง  ณ กรุงพนมเปญ ราชอาณาจักรกัมพูชา
ระหว่างวันที่ 10-13 พฤศจิกายน 2565
ข่าวสารการประชุมสุดยอดอาเซียน ครั้งที่ 40 และ 41 และการประชุมสุดยอดที่เกี่ยวข้องณ กรุงพนมเปญ ราชอาณาจักรกัมพูชา
ระหว่างวันที่ 10-13 พฤศจิกายน 2565
นายกรัฐมนตรีแสดงวิสัยทัศน์ในการประชุมสุดยอดธุรกิจและการลงทุนอาเซียน ค.ศ. 2022 (ASEAN Business and Investment Summit (ABIS) 2022) หัวข้อ “อาเซียนที่มีความพร้อมด้านดิจิทัล (Digital-Ready ASEAN)” ผ่านระบบการประชุมทางไกล ณ กรุงพนมเปญ ประเทศกัมพูชา
นายกรัฐมนตรีหารือกับสมเด็จอัคคมหาเสนาบดีเดโชฮุน เซน นายกรัฐมนตรีราชอาณาจักรกัมพูชา ในช่วงการประชุมสุดยอดอาเซียน ครั้งที่ 40 และ 41 และการประชุมสุดยอดที่เกี่ยวข้อง
นายกรัฐมนตรีและภริยา ออกเดินทางจากท่าอากาศยาน 2 กองบิน 6 เพื่อเข้าร่วมการประชุมสุดยอดอาเซียน ครั้งที่ 40 และ 41 และการประชุมสุดยอดที่เกี่ยวข้อง ณ กรุงพนมเปญ ราชอาณาจักรกัมพูชา ระหว่างวันที่ 10-13 พฤศจิกายน 2565
วันพฤหัสบดีที่ 10 พฤศจิกายน 2565
นายกรัฐมนตรีกล่าวแสดงข้อคิดเห็น ระหว่างการหารือผู้นำอาเซียนกับสมัชชารัฐสภาอาเซียน เชื่อมั่น AIPA ชวนร่วมสนับสนุนการดำเนินการของรัฐบาลสมาชิกในอาเซียน
นายกรัฐมนตรีกล่าวแสดงข้อคิดเห็นระหว่างการหารือผู้นำอาเซียนกับสมัชชารัฐสภาอาเซียน เชื่อมั่น AIPA ชวนร่วมสนับสนุนการดำเนินการของรัฐบาลสมาชิกในอาเซียน
วันนี้ (วันที่ 10 พฤศจิกายน 2565) เวลา 08.45 น. พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และภริยา เดินทางถึงกรุงพนมเปญ ซึ่งในช่วงสายของวันนี้ นายกรัฐมนตรีได้เข้าเฝ้าฯ พระบาทสมเด็จพระบรมนาถนโรดม สีหมุนี ณ พระบรมราชวัง
ต่อมา เวลา 14.20 น. ณ โรงแรมสกคา กรุงพนมเปญ ได้กล่าวแสดงข้อคิดเห็นในการหารือระหว่างผู้นำอาเซียนกับผู้แทนสมัชชารัฐสภาอาเซียน (ASEAN Inter-Parliamentary Assembly: AIPA) ซึ่งในปีนี้ วัตถุประสงค์สำคัญของการจัดการประชุม AIPA คือ เพื่อส่งเสริมความร่วมมือระหว่างฝ่ายบริหารและฝ่ายนิติบัญญัติในการขับเคลื่อนประชาคมอาเซียน และปรึกษาหารือในการรับมือประเด็นความท้าทายร่วมกัน
การประชุม AIPA เป็นการประชุมแบบเต็มคณะ (plenary) โดยมีสมเด็จอัคคมหาเสนาบดีเดโชฮุน เซน นายกรัฐมนตรีกัมพูชาและประธานอาเซียน เป็นประธานการประชุม และมีผู้นำประเทศสมาชิกอาเซียน 9 ประเทศ ผู้แทนจากรัฐสภาประเทศสมาชิก อาเซียน 9 ประเทศ (เมียนมาไม่เข้าร่วม) เลขาธิการอาเซียน และเลขาธิการ AIPA ซึ่งนายชวน หลีกภัย ประธานรัฐสภาเป็นผู้แทนรัฐสภาไทยเข้าร่วม ในโอกาสนี้ นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยสาระสำคัญจากคำกล่าวนายกรัฐมนตรี ดังนี้
นายกรัฐมนตรี ยินดีที่ได้พบกับสมาชิก AIPA วันนี้ การควบคุมการแพร่ระบาดของโควิด-19 อย่างมีประสิทธิภาพแสดงถึงความสำเร็จของรัฐบาล ฝ่ายนิติบัญญัติ และประชาชนที่ร่วมมือเพื่อรับมือกับความท้าทายนี้ อย่างไรก็ดี ต้องร่วมมือกันต่อไปเพื่อฟื้นฟูเศรษฐกิจ แก้ไขประเด็นด้านสังคมและสิ่งแวดล้อมตามคำกล่าวของประธาน AIPA
นายกรัฐมนตรี เชื่อว่า AIPA สนับสนุนการดำเนินการของรัฐบาลสมาชิกในอาเซียนได้ 3 ประการ ดังนี้
1. ตอบสนองต่อการรับมือและบรรเทาผลกระทบจากความท้าทายต่าง ๆ อย่างทันท่วงทีและมีประสิทธิภาพ ฝ่ายนิติบัญญัติและฝ่ายบริหารต้องร่วมมือกันต่อไปเพื่อพิจารณาผ่านร่างกฎหมายที่จำเป็นและงบประมาณของประเทศเพื่อส่งเสริมความมั่นคงด้านสาธารณสุข
2. ขับเคลื่อนวาระของประชาชน หลังการแพร่ระบาดของโควิด-19 ถ่ายทอดความเห็นของประชาชนมายังรัฐบาล โดยเฉพาะในประเด็นที่เกี่ยวกับประชาชนเพื่อขยายผลไปสู่เป้าหมายการพัฒนาที่ยั่งยืน และเพื่อความผาสุกของประชาชน
3. แก้ไขหรือออกกฎหมายภายในให้สอดคล้องกับพันธกรณี และความตกลงของอาเซียน ส่งเสริมการรวมตัวทางเศรษฐกิจ โดยนายกรัฐมนตรียินดีที่ RCEP มีผลบังคับใช้แล้ว และหวังว่าประเทศที่เหลือจะเร่งดำเนินการให้สัตยาบันโดยเร็ว เพื่อใช้ผลประโยชน์จากความตกลงฯ ร่วมกัน
ในตอนท้าย นายกรัฐมนตรีเชื่อมั่นว่ารัฐสภาอาเซียนจะช่วยส่งเสริมความร่วมมือระหว่างทุกภาคส่วน นำประชาคมอาเซียนสู่การพัฒนาที่ยั่งยืนเป็นประชาคมเพื่อประชาชนอย่างแท้จริง
วันพฤหัสบดีที่ 10 พฤศจิกายน 2565
รมว.เฮ้ง ห่วงแรงงานไทยถูกหลอกทำงานญี่ปุ่น สั่งกรมการจัดหางานเร่งตรวจสอบช่วยเหลือ
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า จากกรณี คนไทย 27 ราย ยื่นหนังสือร้องเรียน ต่อพล.ต.อ. อดุลย์ แสงสิงแก้ว ประธานคณะกรรมาธิการแรงงานวุฒิสภา ขอความช่วยเหลือเนื่องจากถูกหลอกลวงจากนายหน้าจัดหางาน
ผ่านทางสื่อโซเชียลมีเดีย อ้างว่าสามารถพาไปทำงานประเทศญี่ปุ่น โดยใช้ “วีซ่าทักษะเฉพาะทาง”Specified skilled Worker จนทำให้แรงงานไทยที่หลงเชื่อสูญเงินค่าบริการจัดหางานไปแล้วรายละ 20,000 – 70,000 บาท สุดท้ายถูกเลื่อนกำหนดเดินทางไปเรื่อยๆ เมื่อเห็นพิรุธ ขอเงินคืนกลับถูกนายหน้าบ่ายเบี่ยง ทำให้บางรายเสียทั้งเงินและงาน เนื่องจากแจ้งลาออกจากงานล่วงหน้า เพื่อเตรียมเดินทางไปทำงานที่ใหม่ในประเทศญี่ปุ่น ทำให้ได้รับความเดือดร้อนอย่างมาก เป็นมูลค่าความเสียหายรวม 5 ล้านบาท ซึ่งตนในฐานะรัฐมนตรีว่าการกระทรวงแรงงานรับทราบเรื่องแล้วไม่นิ่งนอนใจ ได้สั่งการกรมการจัดหางานเร่งตรวจสอบข้อเท็จจริงกรณีดังกล่าวทันที
“ผมได้สั่งการอธิบดีกรมการจัดหางาน เร่งตรวจสอบแล้วพบว่า นายซังคิวและพวก ที่ถูกแรงงานไทย 27 คน รวมตัวกันร้องเรียนนั้น ไม่ได้รับใบอนุญาตให้จัดหางานจากกรมการจัดหางาน จึงไม่สามารถรับสมัครและจัดส่งแรงงานไทยไปทำงานต่างประเทศได้ ซึ่งกรมการจัดหางานจะเร่งดำเนินคดีต่อไป ในส่วนโรงเรียนสอนภาษาดังกล่าว ได้ประสานหน่วยงานเจ้าของเรื่องรับไปดำเนินการต่อ สุดท้ายผมขอฝากความห่วงใยถึงคนไทยที่ต้องการเดินทางไปทำงานต่างประเทศ ก่อนหลงเชื่อโอนเงินให้ผู้ใด ขอให้ตรวจสอบรายชื่อบริษัทจัดหางานกับกรมการจัดหางานก่อน”รัฐมนตรีว่าการกระทรวงแรงงานกล่าว
ด้านนายไพโรจน์ โชติกเสถียร อธิบดีกรมการจัดหางานกล่าวว่า กรมการจัดหางานมีศูนย์ประสานการปราบปรามผู้เป็นภัยต่อคนหางาน กองทะเบียนจัดหางานกลางและคุ้มครองคนหางาน ทำหน้าที่ติดตาม เฝ้าระวัง การโฆษณาจัดหางานบนสื่อโซเชียลมีเดียอย่างเข้มงวด หากพบผู้ใดโฆษณาจัดหางานโดยไม่ได้รับอนุญาตจากกรมการจัดหางาน ถือว่ามีความผิด ต้องระวางโทษจำคุกไม่เกิน 3 ปี หรือปรับไม่เกิน 60,000 บาท หรือทั้งจำทั้งปรับ และผู้ใดหลอกลวงผู้อื่นว่าสามารถหางาน หรือส่งไปฝึกงานในต่างประเทศได้ โดยการหลอกลวงดังว่านั้นได้ไปซึ่งเงินหรือทรัพย์สินหรือประโยชน์อื่นใดจากผู้ถูกหลอกลวง ต้องระวางโทษจำคุก 3-10 ปี หรือปรับตั้งแต่ 60,000 – 200,000 บาท หรือทั้งจำทั้งปรับ นอกจากนี้ผู้ใดที่จัดหางานให้คนหางานเพื่อไปทำงานในต่างประเทศ โดยไม่ได้รับใบอนุญาตจากนายทะเบียนจัดหางานกลาง ต้องระวางโทษจำคุกตั้งแต่ 3 - 10 ปี หรือปรับตั้งแต่ 60,000 บาท - 200,000 บาท หรือทั้งจำทั้งปรับ
“สำหรับผู้ที่สนใจไปทำงานต่างประเทศสามารถศึกษาหาข้อมูลเกี่ยวกับประเทศที่ตนจะเดินทางไปทำงาน เพื่อป้องกันการหลอกลวงได้ที่เว็บไซต์กรมการจัดหางาน doe.go.th หรือ doe.go.th/overseas เว็บไซต์กองบริหารแรงงานไทยไปต่างประเทศ ตรวจสอบรายชื่อบริษัทจัดหางานที่ได้รับอนุญาตที่เว็บไซต์ doe.go.th/ipd กรณีประสบปัญหาจากการสมัครงานหรือการเดินทางไปทำงานต่างประเทศร้องทุกข์ได้ที่ศูนย์ประสานการปราบปรามผู้เป็นภัยต่อคนหางาน กองทะเบียนจัดหางานกลางและคุ้มครองคนหางาน กรมการจัดหางาน หรือสำนักงานจัดหางานจังหวัดที่ตนมีภูมิลำเนาอยู่ และสอบถามข้อมูลเพิ่มเติมได้ที่หมายโทรศัพท์ 0 2245 6708 หรือสายด่วนกระทรวงแรงงาน 1506 กด 2 สายด่วนกรมการจัดหางาน 1694”อธิบดีกรมการจัดหางานกล่าว
วันพฤหัสบดีที่ 10 พฤศจิกายน 2565
นายนราพัฒน์ฯ เข้าร่วมการประชุมระดับรัฐมนตรี BIMSTEC ด้านการเกษตร ครั้งที่ 2 และการประชุมอื่นๆที่เกี่ยวข้อง
นายนราพัฒน์ฯ เข้าร่วมการประชุมระดับรัฐมนตรี BIMSTEC ด้านการเกษตร ครั้งที่ 2 และการประชุมอื่นๆที่เกี่ยวข้อง
นายนราพัฒน์ แก้วทอง ผู้ช่วยรัฐมนตรีประจำกระทรวงเกษตรและสหกรณ์ ได้รับมอบหมายจาก ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เข้าร่วมการประชุมระดับรัฐมนตรีภายใต้กรอบความริเริ่มแห่งอ่าวเบงกอลสำหรับความร่วมมือหลากหลายสาขาทางวิชาการและเศรษฐกิจ(BIMSTEC หรือ Bay of Bengal Initiative for Multi-Sectoral Technical and Economic Cooperation) ด้านการเกษตร ครั้งที่ 2 (Second BIMSTEC Agriculture Ministers Meeting : 2nd BAMM) ในฐานะหัวหน้าคณะผู้แทนไทย พร้อมด้วยนางสาวนฤมล สงวนวงศ์ ผู้ช่วยปลัดกระทรวงเกษตรและสหกรณ์ ในฐานะหัวหน้าคณะผู้แทนไทยของการประชุมระดับเจ้าหน้าที่อาวุโส BIMSTEC ด้านการเกษตร ครั้งที่ 2 (Second Meeting of the BIMSTEC Senior Officials on Agriculture : 2nd SOM-A) และผู้แทนหน่วยงานสังกัดกระทรวงเกษตรฯ ผ่านระบบออนไลน์ (Zoom Meeting)
สำหรับการประชุมระดับเจ้าหน้าที่อาวุโส BIMSTEC ด้านการเกษตร ครั้งที่ 2 เมื่อวันที่ 9 พฤศจิกายน 2565 ไทยร่วมกับสำนักเลขาธิการ BIMSTEC และประเทศสมาชิก พิจารณาร่างแผนปฏิบัติงาน (Plan of Action) การเสริมสร้างความเข้มแข็ง ด้านความร่วมมือทางการเกษตรภายใต้กรอบ BIMSTEC และร่าง MOU ระหว่างสถาบันวิจัยนโยบายอาหารระหว่างประเทศ (International Food Policy Research Institute: IFPRI) กับ BIMSTEC เพื่อรับรองในการประชุม BAMM ครั้งที่ 2 รวมทั้งได้พิจารณาเพิ่มสาขาความร่วมมือย่อยประมงและปศุสัตว์ ให้อยู่ภายใต้กลไกความร่วมมือของการประชุมระดับเจ้าหน้าที่อาวุโสเกษตร (SOM-A) และระดับรัฐมนตรีเกษตร (BAMM)
นอกจากนี้ การประชุมระดับรัฐมนตรี BIMSTEC ด้านการเกษตร ครั้งที่ 2 เมื่อวันที่ 10 พฤศจิกายน 2565 โดยที่ประชุมเห็นชอบร่างแผนปฏิบัติงาน (Plan of Action) การเสริมสร้างความเข้มแข็งด้านความร่วมมือทางการเกษตรฯ และ (ร่าง)MOU IFPRI กับ BIMSTEC ซึ่งให้ความสำคัญต่อความร่วมมือด้านการเกษตรในภูมิภาค BIMSTEC เพื่อส่งเสริมการจ้างงานในภาคชนบท การบรรเทาความยากจน ความมั่นคงอาหาร โภชนาการ การบริโภคที่ยั่งยืน การเสริมสร้างรายได้เกษตรกร การพัฒนาการค้า และการลงทุนด้านการเกษตร
นายนราพัฒน์ฯ กล่าวเพิ่มเติมว่า BIMSTEC เป็นกรอบความร่วมมือที่สำคัญเพื่อแลกเปลี่ยนความรู้และหารือกับประเทศสมาชิก ประเทศไทยยินดีที่จะประยุกต์แนวทางโยบายต่าง ๆ เช่น โมเดลเศรษฐกิจ BGC การส่งเสริมระบบเกษตรอาหารยั่งยืน (Sustainable Agri-Food Systems) และนโยบายการเกษตรและอาหาร 3S (Safety, Security and Sustainability) เพื่อพัฒนา และสนับสนุนภาคเกษตรและอาหารในภูมิภาค BIMSTEC ต่อไป
วันพฤหัสบดีที่ 10 พฤศจิกายน 2565
กระทรวงเกษตรฯ จัดการประชุมคณะกรรมการโคนมและผลิตภัณฑ์นม
รับทราบความก้าวหน้าโครงการช่วยเหลือราคาน้ำนมดิบแก่เกษตรกรผู้เลี้ยงโคนม และแผนการจัดประชุมคณะกรรรมการทั้ง 5 คณะ
เมื่อวันที่ 9 พ.ย. 65 นายสัตวแพทย์อภัย สุทธิสังข์ รองปลัดกระทรวงเกษตรและสหกรณ์ เป็นประธานการประชุมคณะกรรมการโคนมและผลิตภัณฑ์นม ครั้งที่ 4/2565 โดยมีนายสัตวแพทย์ประภาส ภิญโญชีพ รองอธิบดีกรมปศุสัตว์ พร้อมด้วยตัวแทนหน่วยงานราชการต่าง ๆ ภายในสังกัดกระทรวงเกษตรและสหกรณ์ ตัวแทนหน่วยงานราชการภายนอก ผู้ประกอบการภาคอุตสาหกรรมนม และตัวแทนกลุ่มเกษตรกร เข้าร่วม ณ ห้องประชุมกระทรวงเกษตรและสหกรณ์ สำหรับการประชุมในครั้งนี้เพื่อทราบรายงานความก้าวหน้าโครงการช่วยเหลือราคาน้ำนมดิบแก่เกษตรกรผู้เลี้ยงโคนม และแผนการจัดประชุมคณะกรรรมการทั้ง 5 คณะ ภายใต้คณะกรรมการโคนมและผลิตภัณฑ์นม ประจำปีงบประมาณ พ.ศ.2566 โดยมีประเด็นสำคัญดังนี้
- ผลการจัดทำบันทึกข้อตกลง (MOU) การซื้อขายน้ำนมโค ปี 2565/2566
- ขอปรับปรุงคำสั่งคณะอนุกรรมการศูนย์สารสนเทศโคนมระดับชาติ เพิ่มเติม
- (ร่าง) หลักเกณฑ์การจัดสรรโควตาสินค้านม ปี 2566
- ร่างประกาศคณะกรรมการโคนมและผลิตภัณฑ์นม เรื่อง ราคากลางรับซื้อน้ำนมโค ณ หน้าโรงงานแปรรูป พ.ศ.2565
- ทบทวนการสนับสนุนงบประมาณเพื่อเป็นค่าเบี้ยประชุมกรรมการและอนุกรรมการในคณะกรรมการโคนมและผลิตภัณฑ์นม
วันพฤหัสบดีที่ 10 พฤศจิกายน 2565
สุริยะ ย้ำ!! พร้อมรับมือ PM2.5 สั่งกรมโรงงานฯ เดินหน้าตรวจโรงงานเชิงรุก ไม่ปรับปรุงสั่งปิดทันที
สุริยะ ย้ำ!! พร้อมรับมือ PM2.5 สั่งกรมโรงงานฯ เดินหน้าตรวจโรงงานเชิงรุก ไม่ปรับปรุงสั่งปิดทันที
นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม เปิดเผยว่า กระทรวงอุตสาหกรรมพร้อมรับมือในการแก้ไขปัญหาฝุ่นละอองขนาดเล็ก (PM 2.5) มอบนโยบายดำเนินการต่อเนื่องตาม 3 มาตรการ คือ 1. มาตรการเร่งด่วน เข้มงวด กรณีตรวจพบโรงงานปล่อยเกินมาตรฐาน ให้ออกคำสั่งปรับปรุงแก้ไขทันที 2. มาตรการระยะกลาง พัฒนาระบบเฝ้าระวังและเตือนภัยมลพิษทางอากาศระยะไกล (Pollution Online Monitoring System: POMS) และ 3. มาตรการระยะยาว ทบทวนและปรับปรุงมาตรฐานการระบายมลพิษทางอากาศจากโรงงานอุตสาหกรรมให้เทียบเท่ามาตรฐานสากล โดยมอบหมายกรมโรงงานอุตสาหกรรม (กรอ.) เป็นหน่วยงานหลักในการผลักดันนโยบายสู่การดำเนินการอย่างบูรณาการ และให้เน้นตรวจเชิงรุกด้านฝุ่นละอองโรงงานที่มีกระบวนการเผาไหม้ โรงงานที่ใช้ถ่านหินเป็นเชื้อเพลิง โรงงานที่มีการใช้หม้อน้ำ โรงงานหลอมเหล็กหรือโลหะ โรงงานผลิตคอนกรีตผสมเสร็จ และโรงงานผลิตแอสฟัลติก ที่มีความเสี่ยงที่จะก่อให้เกิดฝุ่นละอองขนาดเล็กในกรุงเทพฯ และปริมณฑล จำนวน 896 โรงงาน แบ่งเป็นโรงงานในพื้นที่กรุงเทพมหานคร 260 โรงงาน โรงงานในเขตปริมณฑล (สมุทรปราการ ปทุมธานี นครปฐม และนนทบุรี) จำนวน 636 โรงงาน หากพบการกระทำผิด จะให้สั่งปรับปรุงแก้ไขหรือหยุดประกอบกิจการทันที
นายจุลพงษ์ ทวีศรี อธิบดีกรมโรงงานอุตสาหกรรม กล่าวว่า ได้สั่งการให้หน่วยงานใน กรอ. ดำเนินการตามนโยบายรัฐมนตรีว่าการกระทรวงอุตสาหกรรม โดยให้ดำเนินการตรวจกำกับโรงงานอย่างเข้มงวด เพื่อเป็นการป้องกันปัญหาฝุ่นละอองขนาดเล็ก (PM2.5) จากการประกอบกิจการโรงงาน นอกจากนี้เมื่อกลางปี กรอ. ได้ออกกฎหมายให้โรงงานต้องติดตั้งเครื่องมือหรือเครื่องอุปกรณ์พิเศษ (CEMS) เพื่อติดตามข้อมูลการระบายมลพิษอากาศจากปล่องโรงงานอุตสาหกรรม และให้โรงงานส่งข้อมูลเข้าสู่ระบบเฝ้าระวังและเตือนภัยมลพิษระยะไกลแสดงผลบนเว็บไซต์ของ กรอ. https://poms.diw.go.th และ แอปพลิเคชัน POMS (Pollution Online Monitoring System) ประชาชนสามารถติดตามการระบายมลพิษอากาศของโรงงานได้ตลอดเวลา โดยสามารถดาวน์โหลดแอปพลิเคชันได้ทั้งระบบ Android และ iOSพร้อมกำชับผู้ประกอบการวางแผนการผลิต และควบคุมดูแลการประกอบกิจการ ให้อยู่ในเกณฑ์มาตรฐาน ต้องดูแลรักษาระบบบำบัดมลพิษอากาศให้มีประสิทธิภาพตลอดเวลา นายจุลพงษ์ กล่าวปิดท้าย
วันพฤหัสบดีที่ 10 พฤศจิกายน 2565
กรมทางหลวงชนบท เร่งซ่อมแซมถนนสาย พง.1004 อ.ตะกั่วทุ่ง จ.พังงา หลังได้รับผลกระทบจากอุทกภัย
เพื่อให้ประชาชนสามารถสัญจรได้อย่างปลอดภัย ตามนโยบายของรัฐมนตรีว่าการกระทรวงคมนาคม
นายอภิรัฐ ไชยวงศ์น้อย อธิบดีกรมทางหลวงชนบท เปิดเผยว่า ได้กำชับให้สำนักงานทางหลวงชนบท แขวงทางหลวงชนบท และหมวดบำรุงทางหลวงชนบทในพื้นที่ภาคใต้ จัดเจ้าหน้าที่ลงพื้นที่ลาดตระเวนโครงข่ายทางหลวงชนบท เพื่อรับมือสถานการณ์อุทกภัยได้อย่างทันท่วงที รวมถึงหากมีสายทางที่ได้รับความเสียหายทำให้ประชาชนไม่สามารถสัญจรผ่านได้ ให้บริหารจัดการเส้นทางและอำนวยความสะดวกให้กับประชาชนอย่างเร่งด่วน ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม และจากการรายงานล่าสุดในพื้นที่จังหวัดพังงา แขวงทางหลวงชนบทพังงา ได้นำกำลังเจ้าหน้าที่พร้อมเครื่องจักรเข้าซ่อมแซมผิวจราจร บริเวณทางเบี่ยง บนถนนทางหลวงชนบทสาย พง.1004 แยก ทล.4 - บ้านคลองเคียน อำเภอตะกั่วทุ่ง จังหวัดพังงา ช่วง กม.ที่ 16+300 เนื่องจากในช่วงที่ผ่านมามีฝนตกหนัก ทำให้กระแสน้ำกัดเซาะส่งผลให้ถนนบริเวณดังกล่าวทรุดตัว ปัจจุบันได้ดำเนินการซ่อมแซมเบื้องต้นให้ประชาชนสามารถสัญจรผ่านได้ชั่วคราวเรียบร้อยแล้ว แต่อย่างไรก็ตามขอให้ประชาชนใช้รถใช้ถนนอย่างระมัดระวัง โดยสังเกตป้ายเตือนหรืออุปกรณ์อำนวยความปลอดภัยที่หน่วยงานได้นำไปติดตั้งไว้ ส่วนในด้านการซ่อมบำรุงเพื่อให้กลับเข้าสู่ภาวะปกติ ได้กำชับให้ทุกแขวงทางหลวงชนบทที่ได้รับผลกระทบจากอุทกภัยเร่งสำรวจ ออกแบบ และประมาณการราคา รายงานมาที่กรม เพื่อที่จะรายงานเสนอกระทรวงคมนาคมเพื่อของบซ่อมบำรุงอย่างถาวรต่อไป
นอกจากนี้ ยังได้สั่งการให้หน่วยงานในพื้นที่ภาคใต้ ได้แก่ สำนักงานทางหลวงชนบทที่ 4 (เพชรบุรี)สำนักงานทางหลวงชนบทที่ 11 (สุราษฏร์ธานี) สำนักงานทางหลวงชนบทที่ 12 (สงขลา) และสำนักงานทางหลวงชนบทที่ 14 (กระบี่) ซึ่งดูแลพื้นที่โครงข่ายทางหลวงชนบทครอบคลุม 15 จังหวัด เฝ้าระวังและติดตามสถานการณ์อุทกภัย พร้อมรายงานให้ได้รับทราบอย่างรวดเร็วทันต่อเหตุการณ์ หากมีเส้นทางที่ได้รับผลกระทบ ให้ติดตั้งป้ายเตือน ป้ายบอกทาง ให้สามารถสังเกตได้อย่างชัดเจน เพื่อความปลอดภัยของประชาชน ทั้งนี้ หากต้องการความช่วยเหลือหรือแจ้งเหตุสามารถติดต่อได้ที่แขวงทางหลวงชนบททุกจังหวัด หรือสายด่วนกรมทางหลวงชนบท โทร. 1146
วันพฤหัสบดีที่ 10 พฤศจิกายน 2565
SME D Bank ปลื้ม ‘สินเชื่อ COD ไปรษณีย์ไทย’ ติดสปีดสุดปัง สัปดาห์เดียวแห่กู้ทะลุ 200 ราย แนะรีบยื่นก่อนเต็ม มาก่อน! มีสิทธิ์ก่อน!
SME D Bank ร่วมกับ บจ.ไปรษณีย์ไทย เปิดตัว “สินเชื่อเพื่อผู้ประกอบการค้าขายผ่าน Cash on Delivery (COD) ไปรษณีย์ไทย” หรือ “สินเชื่อ COD ไปรษณีย์ไทย” เมื่อวันที่ 1 พ.ย.2565 ที่ผ่านมา ได้การตอบรับดีมากจากผู้ประกอบการเอสเอ็มอีธุรกิจค้าขายออนไลน์
นางสาวนารถนารี รัฐปัตย์ กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank เผยว่า หลังจากที่ SME D Bank ร่วมกับบริษัท ไปรษณีย์ไทย จำกัด เปิดตัว “สินเชื่อเพื่อผู้ประกอบการค้าขายผ่าน Cash on Delivery (COD) ไปรษณีย์ไทย” หรือ “สินเชื่อ COD ไปรษณีย์ไทย” เมื่อวันที่ 1 พฤศจิกายน 2565 ที่ผ่านมา ปรากฏว่า ได้การตอบรับดีมากจากผู้ประกอบการเอสเอ็มอีธุรกิจค้าขายออนไลน์ มียอดยื่นกู้แล้ว ณ วันที่ 8 พ.ย. 65 รวมมากกว่า 200 ราย ส่วนใหญ่ประกอบธุรกิจจัดจำหน่ายสินค้าแฟชั่นและสิ่งของจำเป็นในชีวิตประจำวัน เช่น เสื้อผ้า เครื่องสำอาง อุปกรณ์กีฬา ประดับยนต์ เป็นต้น กระจายอยู่ทุกจังหวัดทั่วประเทศ ทั้งรูปแบบบุคคลธรรมดาและนิติบุคคล ซึ่งจากจำนวนยื่นกู้ มีรายเข้าเกณฑ์ตามเงื่อนไขเกือบ 50 ราย วงเงินยื่นกู้รวมประมาณ 7 ล้านบาท เฉลี่ยรายละ 160,000 บาท และได้รับการอนุมัติแล้ว 2 ราย ได้แก่ “Kummee Shop” ธุรกิจจำหน่ายสื่อและอุปกรณ์โยคะ จ.ชัยภูมิ และ "เคทีจี สปอร์ต" ธุรกิจจำหน่ายอุปกรณ์กีฬา จ.นครราชสีมา
สาเหตุที่ “สินเชื่อ COD ไปรษณีย์” ได้การตอบรับอย่างล้นหลาม เพราะปัจจุบัน กระแสการค้าออนไลน์ ผ่านกระบวนการชำระเงินปลายทาง หรือ Cash on Delivery (COD) กำลังได้รับความนิยมอย่างสูง ดังนั้น ผู้ประกอบการจึงต้องการเงินทุนไปเสริมสภาพคล่องกิจการ เดินหน้าธุรกิจได้โดยไม่สะดุด ประกอบกับสินเชื่อนี้ กระบวนการกู้ง่าย ไม่ต้องใช้เอกสาร ไม่ต้องใช้หลักทรัพย์ หรือบุคคลค้ำประกัน เพียงสมัครง่ายผ่าน [emailprotected] และมียอดขายผ่าน COD ไปรษณีย์ไทยเท่านั้น ช่วยให้ผู้ประกอบการได้รับเงินรวดเร็ว สามารถนำไปใช้วางแผนบริหารจัดการธุรกิจ หรือสต็อกสินค้าได้เหมาะสม ช่วยสร้างรายได้เพิ่มยอดขายให้ธุรกิจเติบโตเป็นอย่างดี
ทั้งนี้ “สินเชื่อ COD ไปรษณีย์ไทย” มีวงเงินรวมเพียงแค่ 300 ล้านบาท ผู้ประกอบการเอสเอ็มอีที่สนใจใช้บริการ ต้องรีบแจ้งความประสงค์ยื่นกู้โดยเร็ว ก่อนจะเต็มวงเงิน โดยจะใช้เกณฑ์มาก่อน มีสิทธิ์ก่อน เงื่อนไขวงเงินกู้สูงสุด 300,000 บาทต่อราย ดอกเบี้ยต่ำเริ่มต้น 1.05% ต่อเดือนเท่านั้น ปิดรับคำขอสินเชื่อในวันที่ 30 มิ.ย.66 หรือเมื่อเต็มวงเงิน สามารถตรวจสอบคุณสมบัติ หลักเกณฑ์ เงื่อนไข และแจ้งความประสงค์ยื่นกู้ ได้ที่เว็บไซต์ www.smebank.co.th และ LINE Official Account : SME Development Bank หรือสอบถามข้อมูลเพิ่มเติมได้ที่ Call Center 1357
วันพฤหัสบดีที่ 10 พฤศจิกายน 2565
กรมการขนส่งทางบก เผยประกาศราชกิจจานุเบกษาฯ ลดภาษีประจำปีสำหรับรถยนต์รับจ้างตั้งแต่บัดนี้เป็นต้นไป
...
กรมการขนส่งทางบก เผยประกาศราชกิจจานุเบกษาฯ ลดภาษีประจำปีสำหรับรถยนต์รับจ้างตั้งแต่บัดนี้เป็นต้นไป
นายจิรุตม์ วิศาลจิตร อธิบดีกรมการขนส่งทางบก กระทรวงคมนาคมเปิดเผยถึง พระราชกฤษฎีกาลดภาษีประจำปีสำหรับรถยนต์รับจ้างและรถจักรยานยนต์สาธารณะ พ.ศ. 2565 ว่า พระราชกฤษฎีกาฉบับนี้ออกมาเพื่อช่วยเหลือเยียวยาและบรรเทาความเดือดร้อนให้กับผู้ประกอบอาชีพขับรถสาธารณะ ที่ได้รับผลกระทบจากสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) ประกอบกับราคาน้ำมันเชื้อเพลิงและก๊าซธรรมชาติที่พุ่งสูงขึ้น ซึ่งกรมการขนส่งทางบก (ขบ.) ได้ดำเนินการออกมาตรการช่วยเหลือผู้ขับรถยนต์รับจ้างและรถจักรยานยนต์สาธารณะตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม โดยพระราชกฤษฎีกาฉบับนี้ มีผลบังคับใช้ตั้งแต่บัดนี้เป็นต้นไป สาระสำคัญของพระราชกฤษฎีกา ลดภาษีประจำปีสำหรับรถยนต์รับจ้าง (แท็กซี่) รถยนต์สามล้อรับจ้าง รถยนต์สี่ล้อเล็กรับจ้าง และรถจักรยานยนต์สาธารณะที่ครบกำหนดเสียภาษีประจำปี ระหว่างวันที่ 1 ตุลาคม 2565 - 30 กันยายน 2566 ให้ปรับลดภาษีลงร้อยละ 90 จากอัตราที่กำหนดท้ายพระราชบัญญัติรถยนต์ พ.ศ. 2522 เช่น รถยนต์รับจ้าง (แท็กซี่) น้ำหนักรถ 1,300 กิโลกรัม เดิมจัดเก็บภาษี 685 บาท ลดเหลือ 68.50 บาท/คัน หรือน้ำหนักรถ 2,100 กิโลกรัม เดิมจัดเก็บภาษี 1,250 บาท/คัน ลดเหลือ 125 บาท/คัน รถยนต์สามล้อรับจ้างเดิมจัดเก็บภาษี 185 บาท/คัน ลดเหลือ 18.5 บาท/คัน รถจักรยานยนต์รับจ้าง เดิมจัดเก็บภาษี 100 บาท/คัน ลดเหลือ 10 บาท/คัน เป็นต้น กระทรวงคมนาคม และ ขบ. ตระหนักถึงผลกระทบที่เกิดขึ้นจากสถานการณ์โรคระบาดและปัญหาเศรษฐกิจ ที่มีต่อรายได้ในการดำรงชีพของผู้ประกอบอาชีพขับรถยนต์รับจ้างและรถจักรยานยนต์สาธารณะ และได้ออกมาตรการช่วยเหลือผู้ให้บริการขนส่งสาธารณะก่อนหน้านี้ เช่น มอบเงินช่วยเหลือกลุ่มอาชีพผู้ขับรถแท็กซี่ และรถจักรยานยนต์สาธารณะ ที่มีอายุเกิน 65 ปี ที่ไม่สามารถสมัครเป็นผู้ประกันตนตามมาตรา 33 มาตรา 39 และมาตรา 40 แห่งพระราชบัญญัติประกันสังคม พ.ศ. 2533 และที่แก้ไขเพิ่มเติม และประกอบอาชีพขับรถอยู่ในพื้นที่ควบคุมสูงสุดและเข้มงวด (29 จังหวัด) เป็นต้น
วันพฤหัสบดีที่ 10 พฤศจิกายน 2565
“กรุงไทย” ยกทัพขึ้นเหนือ จัดโปรแรง งาน Money Expo เชียงใหม่ ตอบโจทย์ลูกค้าทุกมิติ
ธ.กรุงไทยนำเสนอบริการทางการเงินในงาน Money Expo Chiangmai 2022 ภายใต้แนวคิด “ติดปีกไทย สู่ความยั่งยืน : Empower Better Life for All Thais” ระหว่างวันที่ 11-13 พ.ย.2565 ณ เชียงใหม่ฮอลล์ ศูนย์การค้าเซ็นทรัลพลาซาเชียงใหม่ แอร์พอร์ต
ธนาคารกรุงไทย ในฐานะธนาคารพาณิชย์ชั้นนำของประเทศ เดินหน้ายกระดับคุณชีวิตคนไทยให้ดีขึ้นในทุกวัน นำเสนอบริการทางการเงินสุดพิเศษใน งานมหกรรมการเงินเชียงใหม่ ครั้งที่ 17 (Money Expo Chiangmai 2022) ภายใต้แนวคิด “ติดปีกไทย สู่ความยั่งยืน : Empower Better Life for All Thais” ด้วยผลิตภัณฑ์การเงินและการลงทุนที่ตอบโจทย์ลูกค้าทุกกลุ่มในทุกมิติ ระหว่างวันที่ 11 - 13 พฤศจิกายน 2565 ณ เชียงใหม่ฮอลล์ ศูนย์การค้าเซ็นทรัลพลาซาเชียงใหม่ แอร์พอร์ต
สำหรับไฮไลท์บริการทางการเงินและโปรโมชั่น จัดเต็มทั้งสินเชื่อรายย่อย สินเชื่อ SME ได้แก่ สินเชื่อที่อยู่อาศัยสำหรับทรัพย์สินพร้อมขาย (NPA) ผ่อนนานสูงสุด 40 ปี ยกเว้นค่าธรรมเนียมการประเมินราคาหลักทรัพย์ประกัน สินเชื่อกรุงไทยบ้านให้เงิน เปลี่ยนหลักทรัพย์ให้เป็นเงินก้อนโตได้ง่ายๆ วงเงินสูงสุด 20 ล้านบาท ผ่อนนานสูงสุด 30 ปี สินเชื่อบ้านกรุงไทย ดอกเบี้ยเริ่มต้นปีแรก 1.00% วงเงินสูงสุด 100% ระยะเวลากู้สูงสุด 40 ปี ฟรีค่าธรรมเนียมยื่นกู้ สินเชื่อกรุงไทย Smart Money สำหรับผู้มีรายได้ประจำ แต่ไม่มีบัญชีเงินเดือนกับธนาคาร วงเงินสูงสุด 5 เท่าของรายได้ ไม่ต้องมีหลักประกัน ผ่อนนาน 5 ปี
นอกจากนี้ยังมี สินเชื่อกรุงไทยธนวัฏ เพื่อสมาชิกกบข. วงเงินสูงสุด 15 เท่าของเงินเดือน คิดดอกเบี้ยตามจำนวนเงินใช้จริง สินเชื่ออเนกประสงค์ เพื่อสมาชิกกบข. วงเงินสูงสุด 5 ล้านบาท ดอกเบี้ยพิเศษเริ่มต้น 6.47% ต่อปี ไม่ต้องมีบัญชีเงินเดือนผ่านกรุงไทย ก็ยื่นกู้ได้
เสริมสภาพคล่อง ติดปีกธุรกิจ SME ด้วย สินเชื่อฟื้นฟูเพื่อธุรกิจ ดอกเบี้ยพิเศษ 2 ปีแรก ไม่เกิน 2% ต่อปี ผ่อนนานสูงสุด 10 ปี สินเชื่อ Krungthai SME Smart Shop สำหรับร้านค้ารายย่อย พ่อค้าแม่ค้า ที่ต้องการเงินลงทุนเพื่อขยายร้าน เติมสต็อก เปิดร้านสาขาใหม่ หรือเพิ่มเงินหมุนเวียนในธุรกิจ ไม่ต้องใช้หลักประกัน แค่ใช้แอปพลิเคชันถุงเงิน หรือเครื่อง EDC กรุงไทย วงเงินสูงสุดหลักล้านบาท
ตอบโจทย์การวางแผนด้านสุขภาพและการลงทุน ด้วย คาราวานตรวจสุขภาพฟรี ของกรุงไทย-แอกซ่า ประกันชีวิต พร้อมแคมเปญพิเศษ iHealthy Ultra มาตรฐานใหม่ของการวางแผนเรื่องสุขภาพ เปิดบัญชีซื้อ-ขายหลักทรัพย์ผ่านแอปฯ WealthMe ของ Krungthai XSpring รับฟรี Tops E-Voucher มูลค่า 100 บาท ลงทุน 200,000 บาทขึ้นไป รับฟรีกระเป๋า G2000 สมัครบัตรเครดิต KTC รับบัตรกำนัล Starbucks มูลค่า 200 บาท
สำหรับข้อมูลเพิ่มเติม ติดต่อสอบถามได้ที่ ธนาคารกรุงไทยทุกสาขา หรือ Krungthai Contact Center โทร. 02-111-1111 หรือ www.krungthai.com
วันพฤหัสบดีที่ 10 พฤศจิกายน 2565
นายกฯ มั่นใจ “เอเปค 2022” ช่วยเอกชนไทยฟื้นตัวเร็วขึ้น เตรียมหารือการพัฒนา 4 ด้าน พร้อมเปิดเวทีสร้างเครือข่าย ผู้นำเอเปค-ภาคธุรกิจ
.....
พล.อ.ประยุทธ์ จันทร์โอชา นายกรัฐมนตรี และ รมว.กห. เชื่อมั่นว่าการประชุมเอเปค 2022 จะส่งผลสำคัญต่อการฟื้นตัวของภาคเอกชน โดยจะมีการหารือถึงแนวทางใหม่ ๆ ในการเพิ่มโอกาสทางเศรษฐกิจ MSMEs ไทย และปรับปรุงการเชื่อมต่อทางเศรษฐกิจในภูมิภาคเอเปค 4 ด้าน คือ การประยุกต์ใช้เศรษฐกิจชีวภาพ เศรษฐกิจหมุนเวียน เศรษฐกิจสีเขียว การเปลี่ยนผ่านสู่ดิจิทัล ช่วยให้ธุรกิจขนาดเล็กพัฒนาได้เร็วขึ้น การจัดหาเงินทุนและปรับโครงสร้างหนี้ การรับมือกับตลาดที่กำลังพัฒนาเปลี่ยนแปลงไปและสร้างสิ่งแวดล้อมที่สนับสนุนสตาร์ทอัพ ส่งเสริมนวัตกรรม
.
มีไฮไลท์เป็นเวทีหารือเพื่อสร้างเครือข่าย ส่งเสริมปฏิสัมพันธ์ แลกเปลี่ยนข้อคิดเห็นและข้อเสนอแนะระหว่างผู้นำเขตเศรษฐกิจเอเปค กับภาคธุรกิจ ได้แก่ การประชุม APEC CEO Summit Thailand 2022 และ สภาที่ปรึกษาทางธุรกิจเอเปค APEC Business Advisory Council เพื่อสร้างโอกาสการเจริญเติบโตแก่เขตเศรษฐกิจและภาคเอกชนได้อย่างเต็มที่
.
อ่านเพิ่มเติม คลิก >>https://www.thaigov.go.th/news/contents/details/61416
.
#ไทยคู่ฟ้า#สื่อสารรัฐบาลไทย
-------------------
วันพฤหัสบดีที่ 10 พฤศจิกายน 2565
บสย. ม่วนใจ๋ ชวน SMEs Add Line “TCG First” “ตรวจสุขภาพทางการเงิน – ปรึกษาแก้หนี้ ในงาน MONEY EXPO 2022 เชียงใหม่ 11-13 พ.ย.
บสย. ร่วมงานมหกรรมการเงินเชียงใหม่ ครั้งที่ 17 MONEY EXPO 2022  (MONEY EXPO CHIANGMAI 2022) ระหว่างวันที่ 11-13 พฤศจิกายน 2565 ณ เชียงใหม่ฮอลล์ ศูนย์การค้าเซ็นทรัล เชียงใหม่ แอร์พอร์ต
บรรษัทประกันสินเชื่ออุตสาหกรรมขนาดย่อม (บสย.) ร่วมงานมหกรรมการเงินเชียงใหม่ ครั้งที่ 17 MONEY EXPO 2022 (MONEY EXPO CHIANGMAI 2022) ระหว่าง วันที่ 11-13 พฤศจิกายน 2565 ณ เชียงใหม่ฮอลล์ ศูนย์การค้าเซ็นทรัล เชียงใหม่ แอร์พอร์ต พร้อมเร่งขยายฐาน SMEs ใช้บริการ Line TCG First ตอบโจทย์ให้คำปรึกษา ตรวจสุขภาพทางการเงิน และขอรับบริการปรึกษาแก้หนี้ ผ่านดิจิทัลแพลตฟอร์ม ที่ สะดวก รวดเร็ว บนมือถือ โดยสามารถลงทะเบียนสแกนผ่าน QR Code : Line TCG First (@doctor.tcg) ณ บูธ (E2) บสย. ภายในงาน พร้อมรับของที่ระลึก
นอกจากนี้ บสย. ยังได้เตรียมทีมที่ปรึกษา เพื่อให้บริการผู้ประกอบการ SMEs ที่ต้องการขอสินเชื่อและค้ำประกันสินเชื่อในช่วงโค้งสุดท้าย ภายในงาน และวงเงินค้ำประกันสินเชื่อรองรับกว่า 150,000 ล้านบาท จากโครงการค้ำประกันสินเชื่อต่างๆ ได้แก่ โครงการค้ำประกันสินเชื่อฟื้นฟู ระยะที่ 2 ดอกเบี้ยต่ำ รวมค่าธรรมเนียมค้ำประกันเพียง 3% 2 ปีแรก โครงการค้ำประกันสินเชื่อ Soft Loan Extra และล่าสุด โครงการค้ำประกันสินเชื่อรายสถาบันการเงินระยะที่ 7 (BI 7)
วันพฤหัสบดีที่ 10 พฤศจิกายน 2565
รฟท. จัดเดินขบวนพิเศษรถจักรไอน้ำนำเที่ยว เฉลิมพระเกียรติ 5 ธันวาคม
เปิดจำหน่ายตั๋วโดยสาร ตั้งแต่วันที่  11 พฤศจิกายน 2565 เป็นต้นไป
นายเอกรัช ศรีอาระยันพงษ์ ผู้อำนวยการศูนย์ประชาสัมพันธ์ การรถไฟแห่งประเทศไทย (รฟท.) กระทรวงคมนาคม เปิดเผยว่า เนื่องในวันที่ 5 ธันวาคมของทุกปี เป็นวันคล้ายวันพระบรมราชสมภพของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร และรัฐบาลยังได้กำหนดให้เป็นวันชาติ วันศูนย์รวมจิตใจความสมัครสมานสามัคคีของคนในชาติ และวันพ่อแห่งชาติรฟท. จึงได้จัดกิจกรรม เดินขบวนพิเศษรถจักรไอน้ำนำเที่ยว เฉลิมพระเกียรติ 5 ธันวาคม เพื่อแสดงความจงรักภักดีและน้อมรำลึกในพระมหากรุณาธิคุณอันหาสุดมิได้ต่อกิจการรถไฟไทย รวมถึงโครงการอันเนื่องมาจากพระราชดำริอื่นๆ อีกนับพันโครงการ ที่สร้างความผาสุกแก่พสกนิกรภายในประเทศ
ในโอกาสนี้รฟท. ได้นำหัวรถจักรไอน้ำ รุ่นแปซิฟิก หมายเลข 824 และ 850 รุ่นหลังสงครามโลกครั้งที่ 2 ผลิตโดยบริษัท นิปปอน ชาร์เรียว จำกัด ซึ่งปัจจุบันได้เก็บรักษาและซ่อมบำรุงอยู่ที่โรงรถจักรธนบุรี มาจัดเดินขบวนพิเศษรถจักรไอน้ำนำเที่ยว เส้นทางสายประวัติศาสตร์ระหว่างสถานีกรุงเทพถึงสถานีฉะเชิงเทรา เพื่อให้ประชาชนได้ร่วมน้อมรำลึกในพระมหากรุณาธิคุณของพระองค์ โดยเริ่มจำหน่ายตั๋วโดยสาร ตั้งแต่วันที่ 11 พฤศจิกายน 2565 เป็นต้นไป อัตราค่าโดยสาร รถธรรมดาชั้น 3 ไป - กลับ ผู้ใหญ่/เด็ก ราคา 299 บาท และตู้โดยสารปรับอากาศ (รถโอทอป) ราคา 799 บาท โดยผู้โดยสารจะได้รับบริการอาหารว่างและน้ำดื่มทั้งเที่ยวไป - กลับทุกที่นั่ง
ผู้สนใจสามารถติดต่อซื้อตั๋วและสำรองที่นั่งล่วงหน้าด้วยระบบ D-Ticket หรือที่สถานีรถไฟทุกแห่งทั่วประเทศ หรือสอบถามข้อมูลเพิ่มเติมที่ศูนย์บริการข้อมูลลูกค้าสัมพันธ์ หมายเลขโทรศัพท์ 1690 ตลอด 24 ชั่วโมง หรือเว็บไซต์ www.railway.co.th หรือเฟซบุ๊ก แฟนเพจ ทีมพีอาร์การรถไฟแห่งประเทศไทย
สำหรับเส้นทางขบวนรถจักรไอน้ำพิเศษนำเที่ยวเส้นทางกรุงเทพ - ฉะเชิงเทรา - กรุงเทพ ขบวนที่ 903/904 จะออกจากสถานีกรุงเทพ (หัวลำโพง) เวลา 08.10 น. ถึงสถานีฉะเชิงเทราเวลา 09.50 น. นักท่องเที่ยวสามารถเดินทางท่องเที่ยวภายในจังหวัดฉะเชิงเทราได้ตามอัธยาศัยประมาณ 6 ชั่วโมง อาทิ กราบสักการะหลวงพ่อพระพุทธโสธร พระพุทธรูปสำคัญของจังหวัดฉะเชิงเทรา ณ วัดโสธรวรารามวรวิหาร ไหว้ขอพรพระพิฆเนศวัดสมานรัตนาราม เดินชม ช้อปสินค้าที่ตลาดบ้านใหม่
จากนั้นขบวนรถเที่ยวกลับออกจากสถานีฉะเชิงเทรา เวลา 16.30 น. ถึงกรุงเทพ เวลา 18.10 น.โดยมีสถานีที่หยุดรับ - ส่งผู้โดยสาร ได้แก่ สถานีมักกะสัน คลองตัน หัวหมาก ซึ่งนักท่องเที่ยวสามารถขึ้นหรือลงตามสถานีดังกล่าว ขณะเดียวกันยังขอเชิญชวนประชาชนทั่วไปที่อาศัยอยู่ใกล้เส้นทางรถไฟสายกรุงเทพ – ฉะเชิงเทรา สามารถร่วมบันทึกภาพหัวรถจักรไอน้ำในเส้นทางที่ขบวนรถวิ่งผ่านได้ตลอดเส้นทาง
วันพฤหัสบดีที่ 10 พฤศจิกายน 2565
รถบรรทุกพ่วง 18 ล้อ จอดรถขวางกลางรางรถไฟ ทำให้เกิดอุบัติเหตุชนกับขบวนรถด่วนกรุงเทพ - เชียงใหม่
เกิดเหตุขบวนรถด่วนที่ 51 กรุงเทพ - เชียงใหม่ ชนกับรถบรรทุกพ่วง 18 ล้อ ที่จอดรถขวางกลางรางรถไฟ มีเครื่องกั้นถนนชนิดเครื่องกั้นอัตโนมัติ มีป้ายไฟ ป้ายสัญญาณจราจรครบถ้วน ระหว่างสถานีศาลาแม่ทา - หนองหล่ม อ.แม่ทา จ.ลำพูน ในเบื้องต้นไม่มีผู้ได้รับบาดเจ็บ
นายเอกรัช ศรีอาระยันพงษ์ ผู้อำนวยการศูนย์ประชาสัมพันธ์ การรถไฟแห่งประเทศไทย (รฟท.) กระทรวงคมนาคม เปิดเผยว่า วันนี้ (10 พ.ย. 65) เวลา 11.24 น. รฟท. ได้รับรายงาน เกิดเหตุขบวนรถด่วนที่ 51 กรุงเทพ - เชียงใหม่ ชนกับรถบรรทุกพ่วง 18 ล้อ หมายเลขทะเบียน 71-0497 เชียงใหม่ ที่จอดรถขวางกลางรางรถไฟ บริเวณจุดตัดเสมอระดับทางรถไฟ-รถยนต์ หลักกิโลเมตรที่ 703/7-8 ระหว่างสถานีศาลาแม่ทา - หนองหล่ม อำเภอแม่ทา จังหวัดลำพูน ซึ่งในบริเวณดังกล่าวมีเครื่องกั้นถนนชนิดเครื่องกั้นอัตโนมัติ มีป้ายไฟ ป้ายสัญญาณจราจรครบถ้วน ส่งผลให้รถจักรดีเซล หมายเลข 4501 ได้รับความเสียหายอย่างมาก และตกราง 6 ล้อ กีดขวางการเดินรถ เบื้องต้น ไม่มีผู้ได้รับบาดเจ็บหรือเสียชีวิต
ทั้งนี้ ภายหลังเกิดเหตุนายนิรุฒ มณีพันธ์ ผู้ว่าการรถไฟแห่งประเทศไทย ได้สั่งการให้เจ้าหน้าที่ดำเนินการขนถ่ายผู้โดยสารบนขบวนรถจากบริเวณที่เกิดเหตุไปยังสถานีปลายทางที่สถานีลำพูน และเชียงใหม่ พร้อมทั้ง ได้ให้เจ้าหน้าที่ลงพื้นที่ตรวจสอบที่เกิดเหตุอย่างเร่งด่วนเพื่อหาสาเหตุการเกิดอุบัติเหตุในครั้งนี้ และเข้าดำเนินการยกรถจักรดีเซลที่ตกรางกีดขวางการเดินรถ ให้กลับมาเปิดให้บริการได้โดยเร็วที่สุด คาดว่าจะแล้วเสร็จในเวลาไม่เกิน 17.00 น. ซึ่งจะไม่ส่งผลกระทบต่อการเดินทางในเส้นทางสายเหนือแต่อย่างใด
วันพฤหัสบดีที่ 10 พฤศจิกายน 2565
สธ. ชื่นชม 13 จังหวัด คว้ารางวัล “ตรวจเร็ว รักษาเร็ว” ระดับประเทศ รอบที่ 1 ยุติเอดส์ภายใน 8 ปี
กระทรวงสาธารณสุข มอบรางวัล “ตรวจเร็ว รักษาเร็ว” ระดับประเทศ ยุติเอดส์ภายใน 8 ปี รอบที่ 1 ให้แก่ 13 จังหวัด ขับเคลื่อน “จังหวัดยุติเอดส์” ด้วยความร่วมมือระดับจังหวัด ช่วยผู้มีพฤติกรรมเสี่ยงเข้าถึงบริการสุขภาพ ตรวจเร็ว ทราบผลเร็ว
กระทรวงสาธารณสุข มอบรางวัล “ตรวจเร็ว รักษาเร็ว” ระดับประเทศ ยุติเอดส์ภายใน 8 ปี รอบที่ 1 ให้แก่ 13 จังหวัด ขับเคลื่อน “จังหวัดยุติเอดส์” ด้วยความร่วมมือระดับจังหวัด ช่วยผู้มีพฤติกรรมเสี่ยงเข้าถึงบริการสุขภาพ ตรวจเร็ว ทราบผลเร็ว ผู้ติดเชื้อเอชไอวีเข้าสู่กระบวนการรักษาด้วยยาต้านไวรัสได้ทันทีและต่อเนื่อง โดยรางวัลชนะเลิศ ได้แก่ จังหวัดพิษณุโลก
วันนี้ (10 พฤศจิกายน 2565) ที่โรงแรมเรเนซองส์ กรุงเทพฯ ราชประสงค์ นายแพทย์โสภณ เมฆธน ผู้ช่วยรัฐมนตรีประจำกระทรวงสาธารณสุข ได้รับมอบหมายจาก นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข เป็นประธานมอบรางวัล “โครงการแข่งขันชิงรางวัลตรวจเร็ว รักษาเร็ว” ระดับประเทศ รอบที่ 1 ให้แก่ 13 จังหวัด และกล่าวว่า กระทรวงสาธารณสุขได้ร่วมกับภาคีเครือข่าย เร่งรัดดำเนินงานยุติเอดส์ให้ได้ตามเป้าหมายภายในปี 2573 มาอย่างต่อเนื่อง โดยกรมควบคุมโรค ร่วมกับสถาบันเพื่อการวิจัยและนวัตกรรมด้านเอชไอวี สำนักงานหลักประสุขภาพแห่งชาติ โครงการเอดส์แห่งสหประชาชาติ (UNAIDS) และเครือข่ายที่เกี่ยวข้อง จัดโครงการแข่งขันชิงรางวัล “ตรวจเร็ว รักษาเร็ว” ระดับประเทศ มีกลยุทธ์สำคัญคือ การขับเคลื่อน “จังหวัดยุติเอดส์” โดยสร้างการมีส่วนร่วมของเครือข่ายระดับจังหวัด ทั้งภาครัฐ ประชาสังคม และเอกชน เพื่อป้องกันควบคุมโรคเอดส์ในพื้นที่ให้ได้อย่างเป็นรูปธรรม และยังช่วยให้กลุ่มเป้าหมายที่มีพฤติกรรมเสี่ยงผู้ติดเชื้อเอชไอวี รวมถึงทุกกลุ่มประชากรสามารถตรวจหาการติดเชื้อเอชไอวี ทราบผลได้อย่างรวดเร็ว เข้าถึงบริการสุขภาพและเข้าถึงกระบวนการรักษาด้วยยาต้านไวรัสได้ทันทีและต่อเนื่อง
“ขอแสดงความยินดีและชื่นชมกับ 13 จังหวัดที่ได้รับรางวัลโครงการตรวจเร็ว รักษาเร็ว ซึ่งเป็นการทำงานที่ต้องได้รับความร่วมมือจากเครือข่ายในพื้นที่ รวมถึงต้องหาวิธีการเชิงรุกเข้าถึงกลุ่มเสี่ยงต่อการติดเชื้อ ให้ได้รับการตรวจเอชไอวี และเข้าสู่กระบวนการรักษาได้อย่างรวดเร็ว ขอให้ดำเนินการอย่างต่อเนื่องเพื่อให้เกิดประโยชน์ต่อจังหวัดและประเทศชาติต่อไป” นายแพทย์โสภณ กล่าว
ด้าน ศาสตราจารย์กิตติคุณ นายแพทย์ประพันธ์ ภานุภาค ประธานกรรมการโครงการฯ กล่าวว่า โครงการแข่งขันชิงรางวัล “ตรวจเร็ว รักษาเร็ว” ประกอบด้วย รอบที่ 1 ระหว่างวันที่ 1 มีนาคม – 30 กันยายน 2565 และรอบที่ 2 ระหว่างวันที่ 1 พฤศจิกายน 2565 - 30 เมษายน 2566 โดยรอบที่ 1 จังหวัดที่ได้รับรางวัลระดับประเทศ รางวัลชนะเลิศ ได้แก่ จังหวัดพิษณุโลก รองชนะเลิศอันดับ 1 ได้แก่ จังหวัดกรุงเทพมหานคร รองชนะเลิศอันดับ 2 ได้แก่ จังหวัดเชียงใหม่ รางวัลชมเชย ได้แก่ จังหวัดอุดรธานี สุโขทัย พัทลุง เชียงราย ชัยภูมิ อำนาจเจริญ อุบลราชธานี และภูเก็ต นอกจากนี้ ยังมีจังหวัดที่ได้รับใบประกาศเกียรติคุณและโล่ประกาศเกียรติคุณ ได้แก่ จังหวัดนครปฐมและลำปาง
************************************* 10 พฤศจิกายน 2565
วันพฤหัสบดีที่ 10 พฤศจิกายน 2565
รมว.พม. ร่วมมือครอบครัวอาเซียน หนุนวัฒนธรรมและศาสนา แก้ปัญหาสังคม สู้กระแสการเปลี่ยนแปลงโลก
รมว.พม. ร่วมมือครอบครัวอาเซียน หนุนวัฒนธรรมและศาสนา แก้ปัญหาสังคม สู้กระแสการเปลี่ยนแปลงโลก
วันนี้ (10 พ.ย. 65) นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) พร้อมด้วย นายอนุกูล ปีดแก้ว ปลัดกระทรวงการพัฒนาสังคมและความมั่นคงของมนุษย์ (ปลัด พม.) ร่วมแชร์ความท้าทายและแนวทางแก้ไขสถานการณ์ด้านครอบครัวกับประเทศในภูมิภาคเอเชียและประเทศสมาชิกอาเซียน โดยเห็นพ้องว่าพลังทางวัฒนธรรมของชาวเอเชีย และความช่วยเหลือของชุมชนและภาคีเครือข่ายทุกภาคส่วนจะสามารถช่วยแก้ปัญหาและสร้างความเข้มแข็งของครอบครัว ในระหว่างการประชุมด้านครอบครัวของเอเชีย (Asian Family Conference) ซึ่งจัดขึ้นระหว่างวันที่ 8 - 10 พ.ย.2565 ณ ประเทศสิงคโปร์
นายจุติ กล่าวว่า คนไทยและครอบครัวชาวเอเชียมีความมุ่งมั่นและความอดทนอยู่แล้ว และจะสามารถผ่านวิกฤตเหล่านี้ไปได้ ซึ่งตนเห็นว่ารัฐบาลทุกประเทศประสบปัญหาทางการเงินในภาวะนี้เช่นกัน จึงต้องใช้ประโยชน์จากทรัพยากรที่มีอยู่รวมถึงคน เช่น อาสาสมัครและชุมชน เป็นพลังในการแก้ปัญหาครอบครัวให้ได้ ทั้งนี้ ตนยังเชื่อมั่นว่า ความรักเป็นสิ่งสำคัญที่ทำให้เด็กและคนในครอบครัวสามารถเอาชนะทุกอุปสรรคได้
นายจุติ กล่าวเพิ่มเติมว่า จากการพูดคุยกับรัฐมนตรีและผู้แทนประเทศต่างๆ ทุกคนเห็นตรงกันว่าภูมิภาคเอเชีย
มีวัฒนธรรมและสายใยในครอบครัวที่เข้มแข็ง และมีบริบททางสังคมที่ต่างจากประเทศตะวันตก ดังนั้น เราจึงควรใช้จุดแข็งนี้ในการแก้ไขปัญหาครอบครัวและปัญหาสังคมอื่น เพื่อให้เกิดผลดีที่สุดต่อประชาชนชาวเอเชีย